**快捷通軌道**（英文：**Rapid Rail**），即為**巴生谷輕快鐵系統**，係一個服務馬來西亞巴生谷（包括雪蘭莪同吉隆坡）嘅城市軌道交通系統，依家營運緊嘅路線包括三條輕快鐵線路（安邦線、大城堡線、格拉那再也線）同一條單軌鐵路（吉隆坡單軌列車），四條路線加埋一齊總長度大約159.2公里（98.9英里）。快捷通軌道系統由馬來西亞國家基建公司（英文：Prasarana Malaysia）擁有，同由佢全資子公司**快捷通軌道私人有限公司**（英文：**Rapid Rail Sdn Bhd**）營運，屬於吉隆坡快捷通（Rapid KL）品牌名稱旗下嘅公共交通服務之一，而旗下另一項公共交通服務係快捷通巴士（Rapid Bus）。快捷通軌道（以「吉隆坡快捷通」為名）、馬來亞鐵道、機場快鐵（ERL）同巴生谷捷運系統組成巴生谷嘅公共運輸鐵路網。輕快鐵採用標準軌，而單軌就採用ALWEG型軌道。列車營運時間由朝早6點至夜晚11點或者12點左右，繁忙時段平均每3分鐘一班車，非繁忙時段最耐14分鐘一班車。

發展歷史
----

### 建設背景

馬來西亞經濟發展由1980年代開始突飛猛進，令到首都吉隆坡]]機動車數量同道路交通流量不斷增加；加上馬來西亞政府採取扶持國產汽車工業嘅政策，令到馬來西亞成為國民汽車擁有率最高嘅東南亞國家。根據馬來西亞政府喺1980年代初進行嘅吉隆坡總體交通規劃，預測2000年首都私家汽車數量將會比1980年增加2.8倍，當局有必要改變交通政策同提高公共交通嘅比重，否則吉隆坡未來不得不面對嚴重嘅交通擠塞，所以嗰個規劃報告建議喺吉隆坡市中心形成以城市軌道交通為主、公共汽車為輔嘅交通運輸系統。

### 起嘅過程

#### 安邦線（Ampang Line）

內文：安邦線
1990年，由馬來西亞同外國公司組成嘅聯合體完成吉隆坡輕軌系統（LRT）嘅可行性研究，建議借鑒香港同新加坡起地鐵嘅經驗，並優先上馬從市中心通往東南方向、連接安邦同冼都嘅輕軌鐵路。1992年，輕軌運輸系統私人有限公司（Sistem Transit Aliran Ringan Sdn Bhd）由9間公司合股成立，負責呢條輕軌鐵路嘅建設同經營，所以呢條路線亦得名為「STAR」（實達輕快鐵，依家叫安邦線）。實達輕快鐵一期工程全長12.1公里，由安邦站至蘇丹依斯邁站，喺1993年8月完成融資協議並正式動工，至1996年12月起完通車。呢條線係馬來西亞第一條輕軌鐵路，軌道採用1,435毫米標準軌距，牽引供電制式為750伏特直流第三軌供電；由德國AEG公司（後來嘅Adtranz）同英國Taylor Woodrow（英文：Taylor Woodrow）分別作為機電同土木工程承建商；投資模式為BOO模式（建設－擁有－經營）同土地補償，以配合當時馬來西亞政府嘅公用事業民營化政策。實達線二期工程包括北延線（蘇丹依斯邁站至冼都東站）同南延線（陳秀連站至大城堡站），兩條延線都喺1998年起完通車。喺2016年7月，大城堡線延長線正式通車。依家，安邦線被拆分做兩條路線，分別係安邦線同大城堡線。

#### 格拉納再也線（Kelana Jaya Line）

內文：格拉納再也線
1993年，為配合將喺吉隆坡舉行嘅1998年英聯邦運動會，馬來西亞政府決定喺吉隆坡起第二條輕快鐵鐵路，於是成立輕軌運輸合作項目私人有限公司（Projek Usahasama Transit Ringan Automotif Sdn Bhd），嚟負責第二條輕快鐵線路嘅實施，所以呢條路線亦得名為布特拉輕快鐵（Putra LRT）（依家叫格蘭那再也線）。布特拉輕快鐵全長29公里，喺吉隆坡市內由東北向西南延伸，連接鵝嘜同格蘭那再也，途徑雙子塔同吉隆坡塔等出名地標。布特拉輕快鐵嘅投資模式為BOT模式同土地補償，喺1994年2月正式動工，第一階段（格拉那再也站至中央藝術坊站）喺1998年9月起好通車，第二階段（中央藝術坊站至鵝嘜站）喺1999年6月起好通車。呢個係啟用當時係世界上營運里程最長嘅全自動無人駕駛輕軌系統，亦係全球第四個龐巴迪先進快速軌道交通系統（ART），採用直線電機驅動嘅無人駕駛列車、750伏特直流第三軌供電、「SelTrac」CBTC移動閉塞系統。喺2016年7月，格蘭那再也線延長線正式通車。

#### 吉隆坡單軌鐵路（KL Monorail）

內文：吉隆坡單軌列車
1996年，馬來西亞政府批准興建吉隆坡單軌列車（KL Monorail）計劃，呢項計劃最初曾經被叫做旅客捷運系統（PRT）。呢條跨坐式高架單軌鐵路全長8.6公里，串連吉隆坡中央車站交通樞紐同市中心金三角地帶。呢條採用BOT模式興建嘅單軌鐵路喺1993年8月正式動工，由吉隆坡基建集團（KLIG）擁有40年嘅特許經營權，機電同土木工程承建商原本係日本日立公司，但係1997年亞洲金融風暴後因融資困難而暫停工程；1998年改由本國企業「MTrans」公司（而家史格米鐵路公司（英文：Scomi Rail））繼續完成工程，至2003年8月建成通車，總共耗資11億8000萬令吉。

### 企業重組

但係，上述三條城市軌道交通路線起完通車之後，三間輕軌鐵路同單軌列車營運商都面臨嚴重財政困難，主要原因係基礎建設同車輛購置費用等固定投資嘅債務償還壓力，而且客流量水平亦遠低過建設規劃時估計。由於吉隆坡私家車擁有比率好高，加上政府缺乏對泊車設施同接駁交通等配套規劃，令到好多吉隆坡市民仍然習慣使用私家車出行，阻礙咗城市軌道交通系統使用率嘅提高。以安邦線為例，嗰條線最初預計到2003年嘅日均客流量將達到50萬人次，但實際只係達到11萬人次。另外，城市軌道交通系統建設規劃上不足亦備受批評，由於三條路線分別由三間公司各自營運而互不隸屬，當呢幾條路線落成時並無統一嘅轉乘車站，令到乘客轉乘另一條路線好麻煩。

2001年11月，馬來西亞聯邦政府不得不負起最後承擔者嘅角色，接管呢兩間頻臨破產危機嘅輕軌鐵路營運公司，由企業債務重組委員會（CDRC）負責對佢哋進行債務重組，當時呢兩間公司合共仲有57億令吉（大約合16.1億美元）未償還債務。之後，為咗加強整合吉隆坡公共交通系統、提升公共交通嘅營運效率同服務質素，馬來西亞聯邦政府喺2004年7月注資成立吉隆坡快捷通公司（RapidKL），作為馬來西亞國家基建公司（英文：Prasarana Malaysia）（Prasarana）嘅子公司，由2005年1月1號開始成為吉隆坡嘅公共交通營運商，負責經營巴生谷輕快鐵鐵路同巴士服務。2007年5月，營運單軌列車嘅吉隆坡基建集團因無能力償還巨額貸款而宣佈破產，並喺同年11月由馬來西亞國家基建公司收購吉隆坡單軌列車。自此，安邦線、格拉那再也線、吉隆坡單軌列車構成咗巴生谷輕快鐵系統。

### 近年發展

2011年，吉隆坡快捷通公司推出叫自動售檢票系統（AFC）嘅綜合票務系統，畀乘客可以喺自動售票機購買代幣式車票，只需一個代幣即可以通行所有輕軌同單軌鐵路嘅車站；而持有「一觸即通卡」（Touch'n Go）或者「我的快捷卡」（MyRapid Card）嘅乘客，可以直接喺驗票閘機上拍卡同進出車站。自動售檢票系統喺2011年11月開始喺輕軌車站開始使用，並喺2012年2月開始擴展至所有單軌列車車站。2013年1月，馬來西亞國家基建公司宣佈進行企業架構重組，建立快捷通軌道公司（Rapid Rail Sdn Bhd）經營原本由吉隆坡快捷通公司營運嘅鐵路服務，建立快捷通巴士公司經營原本由吉隆坡快捷通公司營運嘅巴生服務。

2018年由一觸即通公司同支付寶合作研發嘅Touch n go電子錢包開通咗乘車碼服務，依家處於試運營階段，適用於部分車站，用戶可以喺Touch n go公司申請，即可以體驗呢項服務。

營運模式
----

| 路線名 | 通車日期 | 車站數目 | 線路長度 | 起訖車站 |
| --- | --- | --- | --- | --- |
| 3 安邦線 | 1996年12月16號 | 38 | 45.1 公里 | **AG18** 安邦 | **AG7** 蘇丹依斯邁站 |
| 1998年12月6號 | **AG7** 蘇丹依斯邁站 | **AG1** 冼都東站 |
| 2016年7月17號 | **AG11** 陳秀連站 | **AG18** 安邦站 |
| 2016年12月1號 | **AG18** 安邦站 | **AG1** 冼都東站 |
| 4 大城堡線 | 1998年7月11號 | **SP1** 陳秀連站 | **SP8** 大城堡站 |
| 2015年10月31號 | **SP8** 大城堡站 | **SP12** 金鑾第五區站 |
| 2016年3月31號 | **SP12** [[金鑾第五區站 | **SP17** 公主鎮站 |
| 2016年6月30號 | **SP17** 公主鎮站 | **KJ37****SP21** 布特拉高原站 |
| 2016年7月17號 | **KJ37****SP21** 布特拉高原站 | **SP11** 冼都東站 |
| 5 格拉那再也線 | 1998年9月1號 | 37 | 46.4 公里 | **KJ24** 格拉那再也站 | **KJ14** 中央藝術坊站 |
| 1999年6月1號 | **KJ14** 中央藝術坊站 | **KJ1**鵝嘜站 |
| 2016年6月30號 | **KJ37****SP21** 布特拉高原站 | **KJ1**鵝嘜站 |
| 8 吉隆坡單軌列車 | 2003年8月31號 | 11 | 8.6 公里 | **MR1** **KJ15** 吉隆坡中央車站 | **MR11** **SP9** 蒂蒂旺沙站 |
| 9Kajang Line | 2016年12月16號 | 31 | 51 公里 | **SBK01** **KA08** 雙溪毛糯站 | **SBK14**士曼丹站 |
| 2017年7月17號 | **SBK14**士曼丹站 | **SBK35****KB06**加影站 |
| **合計** | **116** | **159.2 公里** |   |

註
-

1. ↑  換乘車站只計算一次。

參考
--

1. ↑  "PRASARANA SETS RM17 BILLION IN ECONOMIC RETURNS FOR 2017 TARGET" (英文). RapidKL,Malaysia. 原著喺2021年1月17號歸檔. 喺30 July 2017搵到. `{{cite web}}`: Unknown parameter `|trans_title=` ignored (`|trans-title=` suggested) (help)
2. ↑  "LRT". MyRapid (Syarikat Prasarana Negara Berhad). 原著喺2014-02-02歸檔. 喺2014-04-28搵到.
3. ↑  "Operating Hours". MyRapid (Syarikat Prasarana Negara Berhad). 原著喺2014-07-01歸檔. 喺2014-06-12搵到.
4. ↑  "Train Frequency". MyRapid (Syarikat Prasarana Negara Berhad). 原著喺2010年12月20號歸檔. 喺12 June 2014搵到.
5. ↑  "Profile - SYARIKAT PRASARANA NEGARA BERHAD". Syarikat Prasarana Negara. 原著喺2014-02-02歸檔. 喺2014-06-12搵到.
6. ↑  "Rapid Rail". Prasarana Malaysia Berhad. 原著喺2014-10-09歸檔. 喺2014-10-20搵到.
7. ↑  〈只收硬幣 單軌火車售票機不方便〉. 南洋網. 2012-04-20. 原著喺2016-03-04歸檔. 喺2014-10-20搵到.
8. ↑  〈輕快鐵及單軌火車11月杪起只使用一張票〉. 馬新社. 2011-06-14. 原著喺2017-08-11歸檔. 喺2014-10-20搵到.
9. ↑  "Prasarana undertakes new corporate restructuring exercise". Prasarana Malaysia Berhad. 2013-01-03. 原著喺2016-03-05歸檔. 喺2014-10-20搵到.
10. ↑  "Ampang Line". Prasarana Malaysia Berhad. 原著喺2014-03-30歸檔. 喺2014-06-12搵到.
11. ↑  "Kelana Jaya Line". Prasarana Malaysia Berhad. 原著喺2014-03-30歸檔. 喺2014-06-12搵到.
12. 1 2  "KL Monorail Line". Prasarana Malaysia Berhad. 原著喺2014-03-30歸檔. 喺2014-06-12搵到.
13. 1 2  Sim Leoi Leoi (11 December 2016). "MRT first phase opens on Friday". *The Star*.